****

**Տեխնիկական առաջադրանք**

**ՀՀ-ում անգործունակության ինստիտուտին առնչվող իրավակարգավորումների վերանայման և աջակցության միջոցով որոշումների կայացման մեխանիզմի ներդրման և կիրարկման իրավական կարգավորումների փաթեթի մշակման վերաբերյալ**

Հելսիկյան քաղաքացիական ասամբլեայի Վանաձորի գրասենյակը հրավիրում է ֆիզիկական և իրավաբանական անձանց ներկայացնելու գնային առաջարկ ՀՀ-ում անգործունակության ինստիտուտին առնչվող իրավակարգավորումների վերանայման և աջակցության միջոցով որոշումների կայացման մեխանիզմի ներդրման և կիրարկման իրավական կարգավորումների փաթեթի մշակման համար։

Փաթեթի մշակումն իրականացվում է «Իրավունքներ, ծառայություններ և մասնակցություն․ Հայաստանում հոգեկան առողջության համապարփակ շրջանակի խթանում» եռամյա (2024-2026 թթ․) ծրագրի շրջանակներում։

**Ծրագրի մասին**

Ծրագիրն իրականացվում է Հելսինկյան քաղաքացիական ասամբլեայի Վանաձորի գրասենյակի, Ժողովրդավարության զարգացման հիմնադրամի, «Հաշմանդամություն ունեցող անձանց իրավունքների օրակարգ» ՀԿ-ի և Հոգեկան առողջության հայկական ասոցիացիայի կողմից՝ Եվրոպական միության աջակցությամբ։

Ծրագրի նպատակն է աջակցել հոգեկան առողջության ոլորտում իրավունքահեն մոտեցման ներդրմանը, որը կօգնի մշակել մատչելի և ներառական հոգեկան առողջության ծառայությունների մեխանիզմներ և քաղաքականություն, ինչպես նաև խթանել հասարակության դրական վերաբերմունքը Հայաստանում հոգեկան առողջության խնդիրների նկատմամբ:

Ծրագրի խնդիրներն են՝

* մշակել հոգեկան առողջության ոլորտի համար իրավունքահեն քաղաքականություն՝ ՄԱԿ-ի համապատասխան կոնվենցիաներին և միջազգային չափանիշներին համապատասխան,
* իրականացնել ջատագովություն իրավունքահեն քաղաքականությունների ներդրման և լավարկման ուղղությամբ,
* իրականացնել ջատագովություն գործող հոգեսոցիալական ծառայությունների լավարկման ուղղությամբ,
* մշակել և փորձարկել ՀՀ-ում հոգեկան առողջության համայնքային նոր ծառայությունների մոդելներ և վաղ հայտնաբերման մեխանիզմներ,
* բարձրացնել հասարակության իրազեկվածությունն ու հետաքրքրությունը հոգեկան առողջության խնդիրների վերաբերյալ՝ շեշտը դնելով առկա խարանի և խտրական վերաբերմունքի նվազեցման վրա:

**Ընդհանուր տեղեկություններ թեմայի վերաբերյալ**

Հոգեկան առողջության խնդիրներ ունեցող անձանց իրավունքներն ամրագրված են Հաշմանդամություն ունեցող անձանց իրավունքների մասին ՄԱԿ-ի 2006 թ. կոնվենցիայում, որը Հայաստանը վավերացրել է 2010 թ.։

Հոգեկան առողջության խնդիրներ ունեցող անձանց իրավունքների պաշտպանության վերաբերյալ կարևոր դրույթներ են ներառում նաև Հայաստանի կողմից վավերացված այլ կոնվենցիաներ՝ ՄԱԿ-ի Մարդու իրավունքների համընդհանուր հռչակագիր, Քաղաքացիական և քաղաքական իրավունքների միջազգային դաշնագիր, Տնտեսական, սոցիալական և մշակութային իրավունքների միջազգային դաշնագիր և այլն։

ՀՀ Սահմանադրությունն ամրագրում է բոլորի, այդ թվում՝ հոգեկան առողջության խնդիրներ ունեցող անձանց սահմանադրական իրավունքները։ Միևնույն ժամանակ այն նախատեսում է սահմանափակող դրույթներ հոգեկան առողջության խնդիրներ ունեցող անձանց իրավունքների վերաբերյալ։ Ինչպես օրինակ՝ Սահմանադրությամբ սահմանափակվում է անգործունակ ճանաչված հոգեկան առողջության խնդիրներ անձանց ընտրելու և ընտրվելու իրավունքը։

Հայաստանի ՀՀ քաղաքացիական օրենսգրքի 31-րդ հոդվածի համաձայն` քաղաքացին, որը հոգեկան խանգարման հետևանքով չի կարող հասկանալ իր գործողությունների նշանակությունը կամ ղեկավարել դրանք, կարող է դատարանով անգործունակ ճանաչվել` Հայաստանի Հանրապետության քաղաքացիական դատավարության օրենսգրքով սահմանված կարգով: Նրա նկատմամբ սահմանվում է խնամակալություն: Հաշմանդամություն ունեցող անձանց իրավունքների մասին ՄԱԿ-ի կոնվենցիայի 12-րդ հոդվածը, մինչդեռ, սահմանում է, որ հաշմանդամություն ունեցող անձինք մյուսների հետ հավասար հիմունքներով ունեն գործունակություն կյանքի բոլոր ոլորտներում: Մասնավորապես, Կոնվենցիայի 12-րդ հոդվածի 3-րդ մասի համաձայն՝ մասնակից պետությունները ձեռնարկում են համապատասխան միջոցներ, որ հաշմանդամություն ունեցող անձանց համար մատչելի դարձնեն այն աջակցությունը, որը կարող է պահանջվել նրանց գործունակությունը կիրառելիս: Այսինքն, Կոնվենցիայի վավերացմամբ մասնակից պետությունները պետք է, ի թիվս այլնի, ձեռնպահ մնան հոգեկան առողջության խնդիրներ ունեցող անձանց գործունակությունից զրկելուց և տրամադրեն այն աջակցությունը, որն անհրաժեշտ է որոշումներ կայացնելու համար:

Մարդու իրավունքների պաշտպանության ազգային ռազմավարությունից բխող 2020-2022 թթ․ գործողությունների ծրագրում ՀՀ կառավարության N 1030-L 2021 թ․ հունիսի 24-ի որոշմամբ [նախատեսվել էր](https://hcav.am/gov-24-06-2021/) ապահովել հոգեկան առողջության խնդիրներ ունեցող անձանց՝ իրենց վերաբերող հարցերում որոշումներ կայացնելու իրավունքը, այդ թվում՝ ներդնելով աջակցության միջոցով որոշումների կայացման մեխանիզմ։ 2022 թ․ նոյեմբերի 2-ին իրավական ակտերի նախագծերի հրապարակման միասնական կայքում հանրային քննարկման է դրվել «Անգործունակության ինստիտուտին առնչվող իրավակարգավորումների վերանայման և աջակցման միջոցով որոշումների կայացման մեխանիզմի ներդրման գործողությունների ծրագիրը հաստատելու մասին» [ՀՀ կառավարության որոշման նախագիծը](https://www.e-draft.am/en/projects/4923), որը, սակայն, չի հաստատվել։

**Ծառայության նպատակ ու արդյունքներ**

Մշակել համապարփակ իրավական ակտերի փաթեթ, որն ապահովում է հոգեկան առողջության խնդիրներ ունեցող անձանց համար աջակցության միջոցով որոշումների կայացման արդյունավետ և մարդու իրավունքներին համահունչ համակարգի ներդրում և կիրարկում Հայաստանում։

**Ծառայություն մատուցողի պարտականություններ**

Ծառայություն մատուցողը պետք է Հելսինկյան քաղաքացիական ասամբլեայի Վանաձորի գրասենյակին տրամադրի աջակցության միջոցով որոշումների կայացման մեխանիզմի ներդրման և կիրարկման օրենսդրական փոփոխությունների փաթեթի նախագիծ, որը կերաշխավորի հոգեկան առողջության խնդիրներ ունեցող անձանց գործունակության ճանաչումը և անհրաժեշտ աջակցությունը՝ որոշումների կայացման ընթացքում։ Փաթեթը պետք է ներառի՝

* նախագծի հակիրճ բնութագիր,
* օրենսդրական փոփոխությունների հիմնավորում,
* վերաբերելի օրենսդրական և ենթաօրենսդրական ակտերում փոփոխություններ և լրացումներ կատարելու վերաբերյալ առաջարկությունների նախագծեր,
* աջակցության միջոցով որոշումների կայացման մեխանիզմի գործարկման ընթացակարգեր (մեթոդական ուղեցույցներ և ձևաթղթեր)
* որոշումներ կայացնելիս աջակցության կարիք ունեցող անձանց աջակցողի որակավորման, վկայագրման և վերահսկման մեխանիզմների նախագծեր (մեթոդական ուղեցույցներ և ձևաթղթեր)
* անցումային մեխանիզմներ՝ անգործունակության ինստիտուտից դեպի աջակցության միջոցով որոշումների կայացման համակարգ։

Ծառայություն մատուցողը պետք է Հելսինկյան քաղաքացիական ասամբլեայի Վանաձորի գրասենյակի կազմակերպած հանդիպումների և քննարկումների ընթացքում համապատասխան շահագրգիռ կողմերին ներկայացնի իրավական կարգավորումների փաթեթը և ըստ անհրաժեշտության վերանայի այն։

**Պահանջվող որակավորում և փորձ**

* Բարձրագույն իրավաբանական կրթություն (իրավաբանական անձանց դեպքում՝ պատասխանատուների բարձրագույն կրթություն)
* Օրենսդրական նախագծերի, քաղաքականությունների մշակման, օրենսդրական վերլուծությունների, հետազոտությունների իրականացման կամ հարակից այլ ոլորտներում համապատասխան փորձ
* Հոգեկան առողջության և մարդու իրավունքների մասին հիմնական գիտելիքներ և արժևորում
* Գիտելիքներ հոգեկան առողջության խնդիրներ ունեցող անձանց իրավունքների և հիմնախնդիրների, ինչպես նաև միջազգային լավագույն փորձի վերաբերյալ
* Հաղորդակցվելու և թիմում աշխատելու հմտություններ
* Գրական հայերենի գերազանց և անգլերենի իմացություն

**Ծառայությունների մատուցման և վճարման ժամանակացույց**

Աշխատանքի սկիզբը՝ 2025 թ․ հունիսի 20։

Տևողությունը՝ 6 ամիս։

Ծառայության մատուցման մանրամասն ժամանակացույցը կորոշվի գործողության իրականացման սկզբում:

Մատուցվող ծառայության դիմաց վճարումները կկատարվեն երեք մասով՝ հետևյալ պլանի համաձայն.

* ծառայության մատուցման վճարի 20%-ը` աջակցության միջոցով որոշումների կայացման մեխանիզմի ներդրման և կիրարկման իրավական կարգավորումների փաթեթի նախնական տարբերակը ներկայացնելուց հետո,
* ծառայության մատուցման վճարի 50%-ը՝ համապատասխան շահագրգիռ կողմերի հետ հանդիպումներ իրականացնելուց և համապատասխան դիտարկումները հավաքագրելուց հետո,
* ծառայության մատուցման վճարի 30%-ը՝ աջակցության միջոցով որոշումների կայացման մեխանիզմի ներդրման և կիրարկման իրավական կարգավորումների փաթեթի վերջնական տարբերակի ներկայացումից հետո։

**Դիմելու ընթացակարգ**

Դիմող անձանց խնդրում ենք ներկայացնել՝

* ինքնակենսագրություն (CV) *(ֆիզիկական անձանցից բաղկացած խմբի դեպքում՝ բոլոր անդամներինը, իրավաբանական անձանց դեպքում երկու հիմնական փորձագետներինը)*
* իրավաբանական անձանց դեպքում գրանցման փաստաթղթերը, վերջին աուդիտի արդյունքների վերաբերյալ հաշվետվությունը կամ ֆինանսական հոսքերի մասին հաշվետվություն կամ հաշվեկշիռ, որը ցույց է տալիս իրավաբանական անձի ֆինանսական կայունությունը, վստահելիությունը
* իրավական փաթեթի և/կամ օրենսդրական վերլուծության առնվազն մեկ օրինակ
* գնառաջարկ՝ ըստ [Հավելվածի:](bookmark://_)

Խնդրում ենք վերը նշված փաստաթղթերը էլեկտրոնային փոստով ուղարկել [mtemuryan@hcav.am](mailto:mtemuryan@hcav.am) էլեկտրոնային հասցեին մինչև 2025 թվականի հունիսի 15-ը (ներառյալ)՝ վերնագրում նշելով **որոշումների կայացման աջակցում**:

Իրավաբանական անձանց խնդրում ենք նկատի ունենալ, որ ծրագիրն ազատված է ավելացված արժեքի հարկից (ԱԱՀ)։ Հետևաբար գնային առաջարկը պետք է ներկայացնել առանց ԱԱՀ։

**Կազմակերպության մասին**

Հելսինկյան քաղաքացիական ասամբլեայի Վանաձորի գրասենյակը իրավապաշտպան հասարակական կազմակերպություն է, որը միավորում է ժողովրդավարության, հանդուրժողության, բազմակարծության և մարդու իրավունքների գերակայության սկզբունքներն արժևորող անհատների:

Կազմակերպությունն անվճար [իրավական աջակցություն](https://hcav.am/category/activities/legal_support/) է տրամադրում տարեկան շուրջ 1000 քաղաքացու ՀՀ ողջ տարածքում, վարում ռազմավարական դատավարություններ, մշտադիտարկում իրականացնում փակ և կիսափակ հաստատություններում, պետական կառույցների, ՏԻՄ-երի, ընտրական գործընթացների նկատմամբ։ Կատարում է [իրավական ակտերի վերլուծություն և ներկայացնում օրենսդրական առաջարկներ](https://hcav.am/category/activities/legislave-proposals-and-analysis/), իրականացնում [խաղաղասիրական ծրագրեր](https://hcav.am/category/activities/peacebuilding/), կարողությունների զարգացման ու իրազեկման նպատակով դասընթացներ ու քննարկումներ, տեղեկատվություն տրամադրում միջազգային կառույցներին՝ Հայաստանի Հանրապետության ստանձնած միջազգային պարտավորությունների կատարման վերաբերյալ։

Կազմակերպության գործունեության ուղղություններից է հոգեկան առողջության խնդիրներ ունեցող անձանց իրավունքների պաշտպանությունը։

**Հավելված**

**ԾԱՌԱՅՈՒԹՅՈՒՆՆԵՐ ՄԱՏՈՒՑՈՂԻ ԳՆԱՌԱՋԱՐԿԻ ՁԵՎ**

*(իրաբանական անձանց դեպքում Ձևը պետք է ներկայացվի պաշտոնական բլանկի վրա, ունենա ելքային համար և ամսաթիվ)*

Սույնով Հելսինկյան քաղաքացիական ասամբլեայի Վանաձորի գրասենյակի դիտարմանն ենք ներկայացնում *[Հայտատու]* ծառայություն մատուցելու գնառաջակը․

|  |  |  |  |
| --- | --- | --- | --- |
| Արդյունք | | Ընդհանուր գումարի տոկոսը | Վճարման ենթակա գումարը ՀՀ դրամով |
| 1․ | Աջակցության միջոցով որոշումների կայացման մեխանիզմի ներդրման և կիրարկման իրավական կարգավորումների փաթեթի նախնական տարբերակի ներկայացում | 20% |  |
| 2․ | Համապատասխան շահագրգիռ կողմերի հետ հանդիպումներին նախնական տարբերակի ներկայացում, համապատասխան դիտարկումների հավաքագրելում | 50% |  |
| 3․ | Աջակցության միջոցով որոշումների կայացման մեխանիզմի ներդրման և կիրարկման իրավական կարգավորումների փաթեթի վերջնական տարբերակի ներկայացում | 30% |  |
|  | Ընդամենը | 100% |  |

*[Հայտատուի անունը, ազգանունը, ստորագրությունը]*

*ամսաթիվ*